<classify> ZAIDI ya kaya 40 zilizopo kijiji cha Kihurio, kata ya Kihurio, wilaya ya Same, mkoani Kilimanjaro hazina makazi baada ya nyumba zipatazo 12 kuzolewa na maji kutokana na mvua zinazoendelea kunyesha wilayani humo.Kwa mujibu wa Mkuu wa Wilaya ya Same, Rosemary Senyamule, waathirika wa mafuriko hayo wamehifadhiwa kwenye majengo ya Shule ya Msingi Kihurio, ambapo kaya hizo zimepatiwa huduma za awali kama chakula.Alisema mvua hizo zilizoanza kunyesha juzi usiku, zimesababisha madhara makubwa kwa wakazi wa maeneo hayo hususan ambayo serikali ilipiga marufuku kuwa makazi ya watu.Aliitaka kamati ya maafa ya wilaya hiyo kufanya ziara katika eneo hilo ili kufanya tathmini ya athari zilizotokea ili kuiwezesha serikali kutambua ukubwa wa tatizo hilo na jinsi ya kukabiliana nalo.Pia mkuu huyo wa wilaya alitembelea daraja ambalo limevunjika na kusombwa na maji na kusababisha barabara hiyo kushindwa kupitika na kupiga marufuku watu kuvuka eneo hilo kwa kupita ndani ya mto huo ambao una mamba.Naye diwani wa kata hiyo, Mariane Mariane, aliomba serikali kulipatia ufumbuzi wa kudumu tatizo hilo ambalo alidai limekuwa kero kwa wakazi wa maeneo hayo kila mwaka kutokana na kukumbwa na adha ya mafuriko na kukosa mawasiliano ya barabara.  <topic>: kitaifa 